**ПАТРИЈАРХ ПОРФИРИЈЕ ПРЕПОРУЧУЈЕ СЛУШАЊЕ МУЗИЧАРА ЧИЈИ ЈЕ УЗОР БИО АЛИСТЕР КРОУЛИ**

Необично би било замислити блаженопочивше Патријарха Павла, или Патријарха Иринеја да препоручују рок-песме за слушање. Ипак, дошла су нова времена, па је нови Патријарх Српски Порфирије направио своју листу (<https://www.novosti.rs/c/drustvo/vesti/1133257/patrijarh-porfirije-omiljene-pesme-muzika>) за потребе српских медија, где каже: „**Као прву сам предложио песму Роберта Планта**, то јест **Led Zeppelin**, и песму "Imigrant Song". Стихови: „Настављамо да снажно замахујемо веслима, наш једини циљ је стићи обале Запада" – те речи су безмало пророчке. Истина, 1970. године Плант и Led Zeppelin певају о Нордијцима који беже од несреће, рата и разних других тешкоћа, али то само потврђује да смо пред апсурдом и страхотама страдања једнаки – и северњаци и јужњаци, и Швеђани и Суданци. Видимо и на улицама Београда да велике сеобе, велике миграције, не престају. Многи људи пролазе и кроз нашу земљу идући ка Западу. Низ тема за размишљање доноси ова песма емиграната и на неки начин нас опомиње. То је, у ствари, вапај, јецај или боље рећи крик Роберта Планта који је, као што видимо, и данас и те како актуелан.“

**Владимир Димитријевић** у књизи „Пут за Нигдину – рок музика и доба нихилизма“, који је 2007. објавио Лио из Горњег Милановца о омиљеној рок-групи Патријарха Порфирија Лед Цепелину пише веома детаљно, поготово **о везама Џимија Пејџа и водећег сатанисте Алистера Кроулија**, што можете прочитати у наредним цитатима из те књиге.

„Наравно, кључна појава постхипијевске ере био је Led Zeppelin. Гитариста Џими Пејџ на сцени је био моћан, и његово свирање је било у класичном рок-стилу, прави фалички култ, а музика наслеђе црначког ритма и блуза (оног џонсоновског, наравно, алко-нарко-женскарошког и луталачког, као што и врапци знају, веровало се да је највећи блузер свих времена, „вуду дете“, како га је звао Хендрикс, Роберт Џонсон продао душу ђаволу да би био најбољи гитариста.)

Гејвин Беделеј, у својој сатанистичкој историји сатанизма, каже:„Као и кад је у питању Роберт Џонсон, чуле су се широм гласине да је Zeppelin склопио савез са ђаволом, тражећи од кнеза таме да им наштимује инструменте и заузврат му дајући своје душе. Мит је закључивао да само сатанина помоћ може да објасни тако огромну популарност коју је бенд стекао тако изненада, и сексуалну моћ коју су модерни фрулаши стекли над младим цурама. Исте ове легенде везивале су се за музичаре од Роберта Џонсона до Елвиса Прислија и даље, али мит о савезу са ђаволом у вези са Цепелинима нарочито је дуго трајао.” Томе је, наравно, допринела чињеница да је Пејџ био кроулијевац, који је говорио: „Мислим да је Кроули веома важан данас. (...) Не можете игнорисати зло, ако, попут мене, изучавате натприродно. Имам много књига на ту тему и посетио сам многе сеансе. Настављам да истражујем. ”Пејџ се,приликом уређивања Кроулијеве куће **Боускин**, саграђене на темељима цркве изгореле у пожару, консултовао са једним познатим црним магом. Прво издање трећег албума Цепелина на корици је имало Кроулијев credo: „**Чини оно што хоћеш**.” У филму посвећеном бенду, „The Song Remains the Same ”, извесне сцене (између осталог, Пејџ који изучава стелу испред Кроулијеве слике) снимљене су у Кроулијевој кући. Симбол „ZOSO ”, са најпознатијег свог албума, Цепелини су преузели из дела енглеског окултисте и црног мага, **Остина Османа Спера**, који је себе предавао духовима да би, преко њега, они слали поруке свету (тзв .„аутоматско писање”.)

Пејџ је тврдио да је скоро у трансу написао „**Stairway to Heaven**”. Извесно време дружио се са Кенетом Ангером, који му је тражио музику за „Успон Луцифера”. Онда су се посвађали, па је Ангер претио Пејџу проклетством.

**Џон Бонем**, бубњар бенда, угушио се после пијанч ења у Кроулијевој – Пејџовој кући. Бенд се, после свега, распао 1980. године.

Остале су чињенице – да је Пејџ својој кћери дао име Скарлет по „Скерлетној жени“, једном од кључних појмова кроулијанизма; да је Пејџ имао низ упозорења, о која се оглушивао, све до Бонемове смрти: 1973. године повредио је леву руку; године 1975., уочи турнеје, врата воза сломила су му домали прст, врло битан за свирање гитаре; те исте године, Плант умало није погинуо с породицом, а био је тешко повређен; године 1977. ,за време турнеје по САД, Плант је добио тешку инфекцију грла, и није могао да пева, док је Пејџ доживео колапс на сцени; те исте године Планту је умро син. **Тек онда постаје јасно куда води такав начин живота, у коме је Пејџ упражњавао хероин и сексуалне односе с девојчицама од четрнаест година**, басиста **Џон Пол Џонс** имао хомосексуалне односе, Џон Бонем, стално пијан, јурио да силује жене и туче људе „у пролазу”, а певач Плант све то правдао речима да је „**рокенрол животни стил да се живи добро и да се има згодна женска**“.

Интересантно је да песма коју је одабрао Патријарх Порфирије — **Imigrant Song** — потиче баш са трећег албума Лед Цепелина и то као водећа песма тог албума, познатог и по томе што су на обе стране плоче стављена гесла Крулијеве филозофије „Чини оно што хоћеш“ и „Нека буде овако“.

Пише за Васељенску: Марија Иванова